《奉酬令德寄示长句》
宋代·朱松

闲官屋舍如幽栖，寒苦馀业偿盐齑。忽闻鹊声作破竹，尺书入手谁所赍。

交游胜绝似公少，矫矫鸾凤依蒿藜。青冥侧足在咫尺，谁使狡狯捐其梯。

秋风溪上共樽酒，摆落羁束忘畛畦。红裳起舞意未足，缺月衔岭星河低。

只今跌宕走尘土，清梦往复无山溪。新诗惊怪烂盈幅，笔力拗怒蟠虹霓。

遥知槃礴小窗底，得丧已著一理齐。此生同困造物戏，未觉与世谁云泥。

虽无绝唱追白雪，赖有妙契如灵犀。一笑从公岂无日，挽袖相属空玻璃。

不须俗物败真赏，但觅佳处同攀跻。

作者简介：朱松（1097一1143）字乔年，号韦斋，朱熹之父，祖籍徐州府萧县人，宋绍圣四年生于徽州婺源(江西婺源)，宋绍兴十三年卒于建州城南环溪，葬于崇安五夫里，享年四十六。宋重和元年戊戌登进士，宋宣和年间为福建政和县尉，侨寓建阳（今属福建）崇安，后徙考亭。历任著作郎、吏部郎等职，世称吏部郎府君，赠通议大夫，封粤国公，谥献靖祀入圣庙。后因极力反对权相秦桧议和，贬任江西饶州知州（治今鄱阳），未至任病逝。